Joachim Calmeyer
Store norske leksikon,Kunst og estetikk,Film, TV og teater,Norske skuespillere
Joachim Calmeyer var en norsk skuespiller som i 2012 mottok Amandaprisens ærespris. Mange vil huske ham fra rollen som arbeiderklasse-faren i NRK-serien Vestavind (1994) eller rollen som Isak i Bent Hamers filmsuksess Salmer fra kjøkkenet (2003).
Teaterarbeid Calmeyer debuterte i 1953 i operaen Don Pasquale på Rogaland Teater. Ved dette teatret var han ansatt i 1956–1960, ved Det Norske Teatret i 1960–1964, ved Nationaltheatret i 1964–1972, Den Nationale Scene fra 1972, og fra 1978 var han igjen ved Nationaltheatret.Han var en allsidig skuespiller med et stort repertoar. Blant rollene han tolket, var tittelrollene i Raskolnikov og Semmelweis, George i Edward Albees Hvem er redd for Virginia Woolf? samt en rekke av de store Ibsen-rollene, blant dem Relling, Rank, Gregers Werle, doktor Wangel, Halvard Solness og pastor Manders. Film, TV og priser Calmeyer hadde filmroller blant annet i Leif Erlsboes Lars i porten (1984), Knut W. Jordfald og Lars Rasmussens Sigurd Drakedreper (1989) og Liv Ullmanns filmatisering av Sigrid Undsets Kristin Lavransdatter (1995). I TV 2s komiserie Dag spilte han rollen som den sinte naboen Bergersen (2010).For Fjernsynsteatret spilte han blant annet i Arne Garborgs Læraren (1963) og Federico García Lorcas Yerma (1972).Calmeyer mottok Per Aabels ærespris i 1988, og i 2001 ble han slått til ridder av 1. klasse av St. Olavs Orden. Kunstnerfamilie Joachim Calmeyer var far til fire, inkludert skuespiller, regissør og dramaturg Mathias Calmeyer og TV-produsent Gitte Calmeyer, og han var bror av jazzmusiker Ola Calmeyer, tekstilkunstner Sidsel Calmeyer og kulturjournalist Bengt Calmeyer. Les mer i Store norske leksikon norsk teaterhistorie norsk film Nationaltheatret Eksterne lenker Nationaltheatret om Joachim Calmeyer Sceneweb om Joachim Calmeyer Internet Movie Database om Joachim Calmeyer